สวัสดีครับ ผมมีเรื่องที่ไม่สบายใจอยากจะมาปรึกษา ถ้ามีแพทย์หรือผู้รู้มาตอบก็รบกวนหน่อยนะครับผมติดเชื้อเริมที่อวัยวะเพศมาช่วงมกรา 2565 หลังจากติดมาไปปรึกษาแพทย์ก็กินยาหายปกติ เว้นระยะไป 3 เดือนผมย้ายบ้านครับ ตั้งแต่มาอยู่ที่ใหม่เป็นเริมแทบจะทุกเดือนเลยครับ โดยที่ผ่านมาไม่มีเพศสัมพันธ์เลยเพราะกลัวจะไปติดคนอื่น ส่วนมากหลังจากกินยาแล้วหายได้ประมาณ14-30วันจะกลับมาเป็นใหม่ ที่หนักสุดคือรอยแผลเก่ายังไม่ทันหายดี ตุ่มใหม่ขึ้นมาอีก ท้อมากครับ ยาที่ได้มาก็จะเป็นยากินทุกๆ 4 ชม.วันละ 5 รอบ อย่างต่ำ 5 วันครับซื้อจากคลีนิคและบางครั้งก็ไปรับที่โรงพยาบาลโดยจะมีอาการที่เป็นสัญญาณแจ้งให้ผมรู้ว่ากำลังจะเป็นคืออาการเสียวเส้นประสาทบริเวณใต้อัณฑะด้านซ้าย จนถึงบริเวณขาจะเสียวแปล๊บๆแบบไม่ได้เจ็บอะไรมาก หลังจากมีอาการนี้ภายใน 3 วันจะมีตุ่มขึ้นครับ ประมาณ 3 ตุ่ม หรือ 5 ตุ่มแล้วแต่รอบ แรกๆขึ้นบริเวณเดิมหลังๆเริ่มย้ายที่ไปขึ้นตรงโคนบ้าง ตรงข้างๆบ้าง ซักพักแผลจะแตกเป็นหนอง แล้วค่อยๆหายแต่แผลค่อนข้างจะหายช้ามาก แม้จะกินยาหมดแล้วแต่บางทีแผลยังไม่หายดีเลยครับผมค่อนข้างดูแลตัวเองดีในระดับนึง ออกกำลังกาย(เล่นเวท) 5-6 วันต่ออาทิตย์ ไม่มีความเครียด กินวิตมินซี นอนพักผ่อนเพียงพอ(แต่ค่อนข้างนอนดึกครับ) และไม่มีเพศสัมพันธ์กับใครเลย แต่มีอย่างนึงผมคิดว่าเป็นสาเหตุรึเปล่า ก็คือผมไปซื้อยาเริมมากินเพราะมีสัญญาณว่าจะเป็นคือเสียวเส้นประสาท ผมกินได้ประมาณ 2 วันก็ได้มีโอกาสไปโรงพยาบาลรัฐที่นึง เลยปรึกษาเรื่องเริมกับ แล้วบอกว่าเริมจะเป็นได้ก็ต่อเมื่อมีตุ่มขึ้น ถ้าไม่มีตุ่มก็ไม่ต้องกินยา อาการที่เป็นอาจเกิดจากความเสียหายของเส้นประสาท ผมเลยหยุดกินยาไปเพราะเชื่อ แต่หลังจากนั้นไม่นานตุ่มก็ขึ้นจริงๆไม่แน่ใจว่าการกินยาไม่ครบแล้วหยุดครั้งนั้นเป็นสาเหตุให้เชื้อมันดื้อยารึเปล่าครับ?ทั้งนี้ทั้งนั้นผมตรวจโรคติดต่อทางเพศสัมพันธ์แล้วปกติทุกอย่างครับ HIV ซิฟิลิส หนองใน ไม่เป็นอะไรครับ โดยรวมแล้วปีนี้ผมเป็นเริมประมาณ 7-8รอบแล้ว ควรจะทำยังไงดีครับ เพราะเป็นปัญหาชีวิตจริงๆครับตอนนี้ ขอบที่อ่านจนจบครับ
สวัสดีค่ะเริมที่อวัยวะเพศเกิดจากการติดเชื้อไวรัส โดยไวรัสจะติดต่อกันทางการสัมผัสหรือการมีเพศสัมพันธ์ อาการคือตุ่มน้ำใส อาจปวดแสบปวดร้อนเมื่อแตกออก เป็นโรคที่ไม่อันตราย แต่รักษาไม่หายขาดเริมไม่สามารถรักษาให้หายขาดได้ เนื่องจากแม้ว่าแผลเริมจะหายแล้วแต่เชื้อไวรัสเฮอร์พีส์ ซิมเพล็กซ์ก็ยังคงหลบซ่อนอยู่บริเวณประสาท และจะแสดงอาการอีกครั้งเมื่อภูมิคุ้มกันต่ำลง จึงทำให้การรักษาเริมโดยส่วนใหญ่เน้นที่การบรรเทาอาการเจ็บปวดจากแผลเริม และการควบคุมความรุนแรงของอาการ ความถี่ของการเกิดอาการ รวมทั้งการป้องกันการแพร่กระจายของเชื้อไวรัสถ้ามีการติดเชื้อเริมกำเริบขึ้นมาบ่อยๆ การรับประทานยาต้านไวรัสในระยะยาว คือกินทุกวันเลยอาจจะมีความจำเป็น จนควบคุมโรคไว้ได้แล้วอาจจะค่อยๆถอยยาลงได้ ส่วนการกินยาไม่ครบในอดีตอาจจะมีผลต่อการดื้อยาได้น้อย เพราะกลุ่มเชื้อไวรัสมักไม่ดื้อยา แต่การกำเริบบ่อยๆน่าจะเกิดจากตัวโรคเองมากกว่าแนะนำการปรึกษาแพทย์ที่ดูแลโดยตรงเพื่อวางแผนการรักษาร่วมกันในระยะยาวต่อไป การติดเชื้อเริมเป็นภาวะที่ควบคุมได้และจะมีโรคที่ช่วงสงบอยู่แล้วค่ะ